Iti Part 1 ti programa ket naangay idi Marso 19, 2012 a no sadino a ditoy ket naangay ti Nasantuan a Misa iti mismo a pasdek ti pagadalan nga inannong ni Rev. Fr. Felicisimo “Rudy” Ferrer, Kura Paroko ti ili. Kalpasanna ket naaramid ti Candle Light Ceremony iti mismo a pagadalan.
Buklen dagiti nagturpos iti Nursery, Kindergarten 1-2, Grade 1 ken kurso a Caregivers ken Food and Beverages Scholars (October-January) iti nasao a pagadalan.
Nagpaay a Guest Speaker ni Mr. Joel L. Pilotin, OIC TESDA, Ilocos Sur nga in-representaran ni Mr. Arnel Gallardo. Iti naibasa a mensahe ni Mr. Piliotin, kinablaawanna dagiti nagturpos, mangisursuro ken dagiti opisiales ti Munisipalidad ti Cabugao nga idauluan ni Mayor Edgardo “Ediboy” S. Cobangbang, Jr. Kinaritna dagiti nagturpos iti short course a ragpatenda ti balligida babaen ti panangyusarda ti inadalda. Imbasa pay ni Mr. Gallardo ti Mensahe ni Hon. Joel Villanueva, Director General ti TESDA para iti sapasap. Innayonna nga impakaammo nga agaw-awat ti opisinada iti TESDA-Ilocos Sur kadagiti interesado nga agadal iti Heavy Equipment Operator nga esponsoran ti opisina ti TESDA-Ilocos Sur, Vigan City.
Iti mensahe ni Mayor Ediboy, kinablaawanna dagiti nagturpos. Innayon ti Alkalde a kayatna met a makipaset ti ragsak a marikna dagiti nagturpos ken kasta met kadagiti nagannak iti makitkitana a pannakatubay dagiti ubbing ken agtutubo nga agbalin a mapangnamnamaan iti masanguanan. Pinagyamananna pay dagiti mangisursuro ti ipakpakitada a kinatunosda a manghulma kadagiti agad-adal a para iti nakapinpintas a turongen ti ili a Cabugao.
Binayabay ni Mrs. Jessica B. Baclig da Mayor Ediboy ken Mr. Arnel Gallardo a nangiyawat kadagiti sertipiko kadagiti nagturpos. # (Web In-Action)
ilo_Latn ilo_Latn ilo_Latn ilo_Latn ilo_Latn